钦定古今图书集成/明伦汇编/皇极典/第243卷 > 书经 > 《说命中》
## 钦定古今图书集成/明伦汇编/皇极典/第243卷 > 书经 > 《说命中》

惟《说命》，总百官，乃进于王曰：“呜呼！明王奉若天道，建
邦设都，树后王君公，承以大夫师长，不惟逸豫，惟以
乱民。惟天聪明，惟圣时宪，惟臣钦若，惟民从乂。”

〈蔡传〉“天之聪明，无所不闻，无所不见，无他，公而已矣。”人君法天之聪明，一出于公，则臣敬顺而民亦从治矣。

惟口起羞，惟甲胄起戎，惟衣裳在笥，惟干戈省厥躬。
王惟戒兹，允兹克明，乃罔不休。

〈大全〉吕氏曰：此“《宪天》聪明”之条目也。

惟治乱在庶官。官不及私昵，惟其能；爵罔及恶德，惟
其贤。虑善以动，动惟厥时。有其善，丧厥善；矜其能，丧
厥功。惟事事乃其有备。有备无患，无启宠纳侮，无耻
过作非。惟厥攸居，政事惟醇。

〈大全〉陈氏《雅言》曰：“此篇以‘《宪天聪明》’为一篇纲领，此皆推言其用工之地，虑善以动，动惟厥时，戒其妄动则必至于有失，非宪天之聪明也。有其善，丧厥善，矜其能，丧厥功，戒其自满，则必至于招损，非宪天之聪明也。惟事事乃其有备，有备无患，此欲其能思患预防，不思患预防，则蔽于浅近，非宪天之聪明也。‘无启宠纳’”侮，无耻过作非，此欲其无溺爱徇己，或溺爱徇己，则纵于私欲，非宪天之聪明也。于此数者能随事而致其戒，则聪明之用与天为一，可谓圣矣。然其本则又在于人主之一心，能先正其心，而安于义理之所止，则政之所行醇而不杂，自无数者之失矣。傅说戒高宗，可谓至矣，而又必总结之“惟厥攸居”，诚以君者政事之根本，君心正而事无不正。

“黩于祭祀，时谓弗钦。礼烦则乱，事神则难。”王曰：“旨哉！
说乃言惟服，乃不良于言，予罔闻于行。”说拜稽首曰：
“非知之艰，行之惟艰。王忱不艰。允协于先王成德，惟
说不言有厥咎。”